ආණමඩුව නගරයේ ව්‍යාපාරික ස්ථාන කිහිපයකට අළුයම් කාලයේ කඩා වැදී එම ස්ථාන වල තිබු ජංගම දුරකථන ඇතුළු තවත් උපකරණ රැසක් සොරා ගැනීම සම්බන්ධයෙන් ආණමඩුව නගරයේ ප්‍රසිද්ධ පාසලක 9 වන ශ්‍රේණියේ සිසුන් තිදෙනෙකු ආණමඩුව පොලිසිය මගින් අත් අඩංගුවට ගෙන (11) වන දින පුත්තලම අධිකරණයට ඉදිරිපත් කර ඇත.පොලිස් අත් අඩංගුවට ගෙන ඇති සිසුන් තිදෙනා ආණමඩුව නගරය ආසන්නයේ පිහිටි ගම්මාන කිහිපයක පදිංචිව ඇති බවත්, මොවුන් පාසලේ නේවාසිකාගාරයේ නේවාසිකව සිටින බවද, එසේ සිටින අතරතුර නේවාසිකාගාරයෙන් අළුයම් කාලයේ පැන විත් මෙම සොරකම් සිදු කර ඇති බව පොලිසිය පවසයි.ඒ සමගම මොවුන් එසේ නේවාසිකාගාරයෙන් පැනවිත් නගරයේ හෝටල් වල දොරගුළු කඩා ඇතුළු වී එහි රසකැවිලි හා මුදල් පැහැරගෙන ඇති අතර, ඊට අමතරව විද්‍යුත් උපකරණ අලෙවි කරන ස්ථාන වලටද ඇතුළු වී එහි උපකරණද සොරා ගෙන ඇති බවත්, අවසන් වරට මෙම සිසුන් තිදෙනා (10) වන දින අළුයම නගරයේ ජංගම දුරකතන අලෙවි සැලකට ඇතුළු වී ඇත්තේ එහි දොරගුළු වලට යොදා තිබූ ඉබ්බන් කඩා දමමින් බව කියයි.එසේ මොවුන් සොරකම සිදු කර ඇත්තේ නේවාසිකාගාරයෙන් අළුයම පැන විත් බව පරික්ෂණ වලදී හෙළිව තිබේ.